ועדת הכלכלה, כנסת 20, פרוטוקול מספר 66, 2015-10-27 09:30

איתן כבל: בוקר טוב.

איתן כבל: אני שמח לפתוח ישיבה נוספת של ועדת הכלכלה.

איתן כבל: גברתי מנהלת הוועדה, רשמת פרלמנטרית, חברי כנסת, אורחים נכבדים.

איתן כבל: ברשותכם, לפני שאנחנו נעבור לנושא לשמו התכנסנו, אני רוצה למסור הודעה בקשר לאירועים שאנחנו חווים בימים האלה שהם נמצאים תחת פיקוחה של ועדת הכלכלה של הכנסת.

איתן כבל: אני כבר מודיע לכם, חברותיי וחבריי חברי הכנסת, שבנושא המשבר בחברת החשמל, שכפי שראיתם קיימנו עד היום שני דיונים, אחרי האירוע שתכף אני אתייחס אליו, נעשה זאת ביתר שאת.

איתן כבל: ברשותכם, שתי יממות חלפו מאז קרסה מערכת החשמל בישראל ומאות אלפי ישראלים נותרו או עדיין ללא חשמל שעות רבות.

איתן כבל: גם את הלילה עברו עשרות אלפי ישראלים ללא חשמל.

איתן כבל: זעקתם של ראשי הערים כפר סבא ורעננה מדברת בעד עצמה.

איתן כבל: מדינת עולם שלישי, הם אמרו.

איתן כבל: הקריסה הזאת בהחלט הייתה נמנעת אבל אף אחד לא עשה כדי למנוע אותה, לא הנהלת החברה, לא הממשלה, וכנראה גם לא העובדים.

איתן כבל: היכן השר הממונה, שר התשתיות?

איתן כבל: סליחה, שר האנרגיה.

עיסאווי פריג': זה אותו בן אדם.

עיסאווי פריג': זה בסדר.

איתן כבל: איפה שר התשתיות והאנרגיה?

איתן כבל: זה אירוע ובאירוע כזה פותחים חמ"ל ומנסים להגיד לאנשים בכל זמן נתון מה קורה.

איתן כבל: בכל הכבוד לנו חברי הכנסת, אנחנו לא מחליפים את הרשות המבצעת, אנחנו לא יכולים לקבל עשרות – חלקנו מאות – טלפונים שמצפים מאתנו לעשות.

איתן כבל: חבר הכנסת פולקמן, חבר הכנסת פריג', יש איזשהו בלבול במערכת היחסים הזאת.

איתן כבל: ממשלה, תפקידה למשול ולעשות.

איתן כבל: אותו שר תשתיות שידע כבר להוציא תחת ידיו שלושה מתווי גז שונים, מתווה ישן, מתווה חדש ומתווה חדש חדש, שהצליח לייצר מאות רבות של כותרות, ראיונות, הודעות לתקשורת, איפה הוא עכשיו?

איתן כבל: אני סבור שיש מדינות רבות, בוודאי ב-OECD – והוא כל כך גאה כי הוא מאלה שדחפו אותנו לשם - שבמצב כזה השר כבר היה מתפטר.

איתן כבל: אנחנו לא ממשלה, אנחנו כנסת ותפקידנו בין היתר לפקח על עבודת הממשלה ואני אומר לכם שהממשלה בנושא הזה נכשלה כישלון חרוץ.

איתן כבל: עשר שנים שאיננה מצליחה ליישם את הרפורמה בחברת החשמל.

איתן כבל: עשר שנים העסק תקוע.

איתן כבל: אין אחראי, אין מושל בישראל.

איתן כבל: ועדת הכלכלה תקיים בשבוע הבא דיון מיוחד בנושא אליו תזמן את שר התשתיות והאנרגיה לספק הסברים.

איתן כבל: אני פונה הבוקר למבקר המדינה על מנת שיפתח לאלתר בבדיקה לגבי תפקודה של חברת החשמל בשתי היממות האחרונות ואני קורא למבקר לא להסס ולהצביע על האחראים למצב.

איתן כבל: אין דבר כזה שהאירוע הזה שנחת עלינו לא ייבדק.

איתן כבל: חברים, שלא נתבלבל, זה בסך הכול היה עשר דקות ושלא נחשוב שהיה כאן הוריקן, זה היה עשר דקות, אם לא פחות מכך ומדינה שלמה משתתקת?

איתן כבל: מדינה שמחשיבה את עצמה למעצמה אזורית?

איתן כבל: עשר דקות של רוח שיתקו אותנו?

איתן כבל: יחד עם חברי הכנסת ובתוקף תפקידי כיושב ראש ועדת הכלכלה, אני חושב שאנחנו צריכים לבחון את האפשרות להקמת ועדת חקירה פרלמנטרית שכבר תעסוק בכל שאלות חברת החשמל.

איתן כבל: זאת אומרת, שלא יהיו לנו רק סמכויות של ועדה מן המניין אלא יהיו לנו סמכויות נוספות.

איתן כבל: המשבר הזה יכול לייצר הזדמנות וצריך לקחת את ההזדמנות הזאת.

איתן כבל: אחרי האירוע הזה אנחנו לא יכולים להמשיך את מערכת היחסים המתקיימת בינינו אזרחי מדינת ישראל לבין חברת החשמל ובין הממשלה כפי שהדברים היו עד היום.

איתן כבל: אסור לנו לעבור לסדר היום.

איתן כבל: המשבר הוא גם הזדמנות.

איתן כבל: תראו, בעניין הזה אני גם רוצה לומר מילה על העובדים.

איתן כבל: ועד חברת החשמל טעה.

איתן כבל: הוא עשה טעות אסטרטגית באופן בו הוא התנהל בהתחלה, אבל אי אפשר לקחת גם את העובדה שהמצב הנוכחי מוכיח שיש בסיס גם לטענות של העובדים לגבי האופן בו העסק מתנהל, של קיצוצים, קיצוצים בתקציבים ולא רק בתקציבים אלא גם בעובדים.

איתן כבל: הם עובדים סביב השעון אבל גם הם יצטרכו לתת הסברים על אשר קרה.

איתן כבל: גם הם חלק מהכשל הזה וצריך שהדברים ייאמרו.

איתן כבל: זאת ממשלה, הנהלה והעובדים וכל אחד יצטרך לתת את ההסברים שלו והפעם חבריי חברי הכנסת, אני אומר לכם שאין דבר כזה שזה ייגמר ב-ש.ג.

איתן כבל: אין דבר כזה שיש משבר כל כך גדול ולא יימצא מישהו, מי שהם, שאפשר להצביע עליהם.

איתן כבל: תודה רבה לכם.

עיסאווי פריג': ברשותך, אני אוסיף משפט.

עיסאווי פריג': אנחנו עכשיו עוסקים בתקציב המדינה לשנת 2015 ו-2016 וחוק ההסדרים על הדרך.

עיסאווי פריג': בחוק ההסדרים מכניסים רפורמות שלא צריך שיעברו תהליך חקיקה, אלא העיקר להעביר רפורמות.

עיסאווי פריג': לכל רפורמה יש את המניע ולפעמים, צר לי מאוד להגיד, המניע האישי או הטייקוני מאחוריה.

עיסאווי פריג': כאשר אנחנו מדברים על רפורמה בחברת חשמל מזה עשר שנים, יש הזדמנות ללכת על זה גם בחוק ההסדרים אבל אף אחד אין לו את התעוזה ואת הכוח להציע ולשים את זה על השולחן.

עיסאווי פריג': רפורמות כדי לקדם אינטרסים צרים ורפורמות כדי לקחת כותרות, ראינו, אבל רפורמות לשם עשייה ושינוי מהותי – יוק.

עיסאווי פריג': זאת הצרה.

עיסאווי פריג': תודה לך.

רועי פולקמן: יש לי רגישות אישית כי במקרה הזה חמותי נמצאת באזור נתניה וכבר יומיים היא בחושך.

רועי פולקמן: אתמול יצא לי לפגוש את מנכ"ל משרד האנרגיה ואני מבין שהולכת להיות סדרת ישיבות חירום בעניין הזה וכי זומנו האנשים הרלוונטיים.

רועי פולקמן: דרך אגב, גם מנכ"ל משרד האוצר כינס היום ישיבת חירום בנושא.

רועי פולקמן: אני מסכים אתך שיש מקום שהכנסת וועדת הכלכלה תקיים דיון דחוף בנושא ותקבל תשובות.

איתן כבל: הכנסת בדרך כלל מתארגנת אחרי המלחמה.

איתן כבל: זה שהממשלה שצריכה להנהיג מתכנסת אחרי המשבר, זה מרגש מאוד אבל העניין הוא שאם היא לא עשתה את זה קודם, לפחות תוך כדי.

איתן כבל: אזרחים מתקשרים אלינו ואנחנו לא יודעים מה להגיד, כי מה תגיד?

עיסאווי פריג': אתה עומד חסר אונים.

איתן כבל: נכון.

איתן כבל: מעניין לעניין באותו עניין, זאת אומרת, של אי עשייה וטיפול ברפורמה, מאי עשייה וטיפול ברפורמה אחת אנחנו עוברים לאי טיפול ואי עשייה ברפורמה אחרת.

איתן כבל: אי יישום החלטת ממשלה בנושא הפחתת הנטל הרגולטורי, הצעה לדיון מהיר של חברי הכנסת רועי פולקמן, דוד ביטן וקארין אלהרר.

איתן כבל: ברשותכם, אני אתן קודם כל את רשות הדיבור לחבר הכנסת רועי פולקמן כדי שיציג לנו את הדיון המהיר ולאחר מכן נפתח דיון בנושא.

רועי פולקמן: תודה אדוני היושב ראש.

רועי פולקמן: אני אתן איזה קונטקסט.

רועי פולקמן: אני אזהר מלומר לא נעשה כי יש לא מעט דברים שנעשו ותכף אני אומר מה כן נעשה ומה לא.

רועי פולקמן: תודה רבה על הדיון.

רועי פולקמן: זה אכן נושא רלוונטי מאוד בימים האלה.

רועי פולקמן: אני אתחיל ואומר שאני בעד רגולציה.

רועי פולקמן: במדינה מתוקנת צריכה להיות רגולציה כיוון שכך בונים את הניהול הנכון בין צרכי הציבור לבין אינטרסים שהרבה פעמים הם אינטרסים עסקיים וצריך לעשות זאת.

רועי פולקמן: התפקיד של רגולציה הוא לבטא איזון נכון בין התערבות במשק לבין שמירה על המרחב של הפעילות החופשית של הציבור.

רועי פולקמן: אבל כאשר הרגולציה הופכת להיות מוגזמת, נגרמות כאן עלויות גדולות ולכן להפחתת הנטל הרגולטורי יש משמעויות אדירות להתפתחות הכלכלית של מדינת ישראל, ועל זה אנחנו נדבר היום.

רועי פולקמן: ודאי יש גם משמעות ליוקר המחיה, נושא גדול בו אנחנו מתעסקים בחוק ההסדרים.

רועי פולקמן: אתם מכירים את הדירוגים ויודעים שישראל במקום שהולך ומידרדר במדד של ה-OECD בנטל הרגולטורי וזאת אחת הסיבות להחלטת הממשלה ותכף נדבר על הצוות שעובד על זה במשרד ראש הממשלה.

רועי פולקמן: בתאריך 25 לדצמבר 2014 התקבלה החלטת ממשלה 4027 בה הוחלט על הקמת צוות, שאכן הוקם, לטפל במנגנוני הרגולציה וייעול.

רועי פולקמן: דרך אגב, זה פולו אפ להחלטות טרכטנברג שהתקבלו.

רועי פולקמן: בהחלטה נקבע כי משרדי הממשלה יכינו עד מרץ 2015 תכנית חומש להפחתת 25 אחוזים מעלות הבירוקרטיה הכללית.

רועי פולקמן: בנוסף הוחלט כי 21 מהרגולטורים יידרשו להציג תכנית להפחתת הנטל עוד בשנת 2015.

רועי פולקמן: זאת החלטת הממשלה.

רועי פולקמן: בפועל חלק מהמשרדים – יש כאן מעקב גם של התאחדות התעשיינים וגם של הצוות במשרד ראש הממשלה - בכלל לא התחילו את התהליך הזה ואנחנו בסוף 2015.

רועי פולקמן: אני כן רוצה לציין, אדוני היושב ראש, את העבודה המקיפה שנעשתה במשרד ראש הממשלה - יושב כאן עמיחי מצוותו של אודי פרוור – על המנגנון הזה ותכנית העבודה הממשלתית להפחתת הנטל הרגולטורי.

רועי פולקמן: הם פרסמו חוברת בה מיפו את הרגולטורים, הגדירו יעדים נדרשים.

איתן כבל: מה חסר לך?

רועי פולקמן: אני מיד אומר.

איתן כבל: כי לשם כך התכנסנו.

רועי פולקמן: זה בדיוק מה שאני אומר.

רועי פולקמן: למשרד ראש הממשלה שמתכלל את התהליך הזה, בפועל אין לו שיניים.

רועי פולקמן: אנחנו הרי מכירים את זה במובן הזה.

רועי פולקמן: הוא פונה למשרדים הרלוונטיים, אומר להם שיגישו תכניות וחלק מגישים וחלק לא מגישים, כדרכו של עולם במדינת ישראל.

רועי פולקמן: לכן אני כן אציין מה כן ומה לא.

רועי פולקמן: קודם כל, יש כמה רגולטורים שהגישו תכניות והגישו אותן בזמן.

רועי פולקמן: למשל, רשם הקבלנים שעשה עבודה, אגף מחשוב וציוד רפואי במשרד הבריאות, שירות המזון הארצי וכולי.

רועי פולקמן: חלקם הגישו תכניות.

רועי פולקמן: יש רגולטורים, לא מעטים, שבכלל לא התחילו, ביניהם אגף רישוי כלי ירייה למשל, שירותי ההסגר במשרד החקלאות, הרשות ליבוא, אגף רכב, גופים במשרד המשפטים.

רועי פולקמן: הרבה יותר גופים לא הגישו תכניות אופרטיביות.

רועי פולקמן: בוודאי לא הגישו תכניות חומש.

רועי פולקמן: אני מניח שהתאחדות התעשיינים תוכל להתייחס לזה כי היא עושה מעקב מהצד העסקי.

רועי פולקמן: רוב הגופים לא הגישו תכניות וגם התכניות שהוגשו, אין בצדן יעדים מדידים בטווח המיידי ותכנית החומש עדיין לא נכתבה.

רועי פולקמן: אתם תראו, מונח על האייפדים האתר שהושק השבוע.

איתן כבל: מה היה תפקיד הצוות שהוקם?

רועי פולקמן: תפקיד הצוות במשרד ראש הממשלה היה לעשות עבודת מטה, להגדיר את המנגנון ולמפות את הרגולטורים.

איתן כבל: זה נעשה.

רועי פולקמן: זה נעשה ותוכלו לראות את האתר.

רועי פולקמן: היו לי שיחות עם הצוות, עם עמיחי מהצוות יושב כאן.

<לאה ורון: הספר של הרגולטורים פורסם?

רועי פולקמן: הספר פורסם ואתם גם תראו את אתר האינטרנט.

<עמיחי פישר: אני אציג את כל מה שנעשה.

רועי פולקמן: אני אקצר בהצגה ואתם תשמעו מה נעשה.

רועי פולקמן: אני אומר בשורה התחתונה, אדוני היושב ראש, מה אני מציע כי בסוף באנו להיות פרקטיים.

רועי פולקמן: אני ביקשתי גם מהצוות במשרד ראש הממשלה שתהיה טבלת יעדים אופרטיבית לכל רגולטור שמתחלקת לשני דברים גדולים: זמן ועלות.

רועי פולקמן: כלומר, כמה זמן תהליך מסוים רישוי של תמרוק או הוצאת רישיון עסק והמרכיב שלו.

רועי פולקמן: אנחנו יודעים שהכבאות למשל מהווה חסם מאוד גדול בתחומי העסקים הקטנים, מה הזמן, מהי העלות ומה הם היעדים לצמצום.

רועי פולקמן: תהיה טבלה מסודרת עם יעדים ואנחנו, ועדת הכלכלה, נצטרך לעקוב אחרי הדבר הזה באופן תקופתי ולראות שרגולטור רגולטור יש לו יעדים.

רועי פולקמן: נדע היכן אנחנו בתחילת 2016, היכן אנחנו רוצים להיות עם הכבאות בסוף 2016, היכן אנחנו רוצים להיות עם התחום של התמרוקים בסוף 2016 והיכן אנחנו רוצים להיות עם רשם הקבלנים בסוף 2016.

רועי פולקמן: נציב יעדים אופרטיביים ואת היעדים האלה, את ההגדרה הזאת של היעדים, עוד לא ראיתי, לא ממשרד ראש הממשלה, לא מהתאחדות התעשיינים ולא מכל גורם אחר.

רועי פולקמן: זאת המשימה שלדעתי אנחנו צריכים לקחת על עצמנו

עיסאווי פריג': איפה אנחנו צריכים להיות בחשמל בשנת 2016?

רועי פולקמן: ברגולציה על חברת חשמל, אנחנו נעשה דיון נפרד.

איתן כבל: זה ספר נפרד.

רועי פולקמן: אני אומר אדוני היושב ראש שאני מתנצל כי ב-10:30 או ב-10:20 אני צריך לצאת.

רועי פולקמן: אנחנו היום יושבים בארבע ועדות במקביל וברגע זה מתקיים דיון על הקמת רשות החשמל ועוד ועוד.

רועי פולקמן: אלה אופיים של הימים האלה של התקציב.

רועי פולקמן: כאמור, את היעדים האלה נצטרך לשים ולעקוב אחריהם.

איתן כבל: תודה חבר הכנסת פולקמן.

איתן כבל: חבל ששני החברים המכובדים שהצטרפו לדיון המהיר לא הגיעו לדיון, אבל גם אם תלך ב-10:30, אני מניח שאנחנו נשלוט במצב.

איתן כבל: יחד עם זאת, אני רוצה לומר משפט וחצי בעניין הזה.

איתן כבל: הרבה אנשים מערבבים בין רגולציה לבירוקרטיה ויש הבדל דק.

איתן כבל: רגולציה היא לא מילה גסה.

איתן כבל: זה כמו שאומרים על פוליטיקאי עסקן.

איתן כבל: עסקנות היא לא דבר רע אלא השאלה מה התוכן שאתה יוצק לתוך העשייה שלך.

איתן כבל: מהר מאוד רגולציה יכולה להפוך לבירוקרטיה ואז היא באמת שילוב של שני דברים נוראיים.

איתן כבל: היא הופכת למפלצת.

איתן כבל: זאת אומרת, מאותו רגע שרגולציה הופכת לבירוקרטיה, זה סופנו.

איתן כבל: השיח שלנו לצערי – וזה בא בעיקר מעולם העסקים הפרטי – שרגולציה היא דבר היום נורא.

איתן כבל: רק יורידו את הרגולציה, פרחים יפרחו והכול יהיה בסדר אבל זה לא כך וזה אפילו רחוק מלהיות כך.

איתן כבל: לכן אני אומר שצריך למצוא את נקודת האיזון ואני אומר את זה לכם גם כדי להעביר את המסר.

איתן כבל: אחת הבעיות שמתקיימות היום היא שהרגולציה לא עושה את עבודתה.

איתן כבל: אם הרגולציה למשל בסלולר הייתה אוחזת את השור בקרניו בתחילת הדרך כפי שהיא הייתה אמורה לעשות עת בוצעה ההפרטה הכול כך חשובה וכל כך גדולה שהוציאה אותנו באמת מן החושך אל האור בזמנו, ואם אנחנו מדברים על בזק בינלאומי וכל הגופים האלה שהיה יותר זול לטוס לארצות הברית מאשר להתקשר בבזק בינלאומי לארצות הברית, אבל מה, עם הזמן, אחרי שהדברים האלה יצאו לדרך, הרגולטור נרדם.

איתן כבל: מה זה נרדם?

איתן כבל: חראפ בצורה נוראית.

איתן כבל: אז אתה מוצא את עצמך במצבים מאוד לא נכונים.

איתן כבל: לכן אני מברך אותך על שמצאת לנכון להעלות את הנושא החשוב הזה שיש מי שנדמה לו שהוא בשוליים של החיים שלנו אבל זאת מהות, זאת לגמרי מהות.

איתן כבל: אני רוצה לשמוע את הגופים שנמצאים כאן איך הרגולציה אמורה לשפר את חיינו ולעשות אותם טובים יותר ונעימים יותר במרחב בו אנחנו נמצאים.

איתן כבל: חבר הכנסת עיסאווי פריג'.

עיסאווי פריג': אני לא אאריך.

עיסאווי פריג': חברים, בהמשך לדבריך, אני עושה שיח אתכם.

עיסאווי פריג': איתן אמר רגולציה ובירוקרטיה אומר מה יש על הדרך ואת זה למדתי בכנסת כחבר כנסת יחסית חדש.

עיסאווי פריג': על הדרך יש מה שנקרא רפורמה.

עיסאווי פריג': כאשר רוצים לשנות משהו ברגולציה מסוימת, באים לה טייטל של רפורמה.

עיסאווי פריג': נגיד עכשיו אנחנו אמורים לדון בפטם, לא מתאימה הרגולציה, צריך לפתוח את הכול, לפתוח את המכסות, להציף את השוק במסווה של רפורמה.

עיסאווי פריג': אני רוצה להעלות את זה לדיון חבר הכנסת פולקמן והחברים.

עיסאווי פריג': סוגיית הרפורמה יחד עם הרגולציה.

עיסאווי פריג': מה אני צריך רפורמות כשיש לי רגולטור שמחויב לקבוע לי יעדים?

עיסאווי פריג': למה אני צריך רפורמות ולהכניס את כל המשק לתוהו ובוהו?

עיסאווי פריג': כל שנה קמים על שש-שבע רפורמות אבל יש רגולטור.

עיסאווי פריג': מה תפקידו והיכן הוא נמצא בכל הדברים האלה?

עיסאווי פריג': זאת סוגיה שאני רוצה להעלות אותה.

איתן כבל: תודה.

איתן כבל: ברשות

איתן כבל: כם נתחיל עם נציגי משרד ראש הממשלה.

איתן כבל: זה מונח לפתחכם ואתם תציגו בקצרה.

איתן כבל: יש מצגת?

<עמיחי פישר: כן.

<עמיחי פישר: ארבעה-חמישה שקפים.

איתן כבל: ברשותכם, אני מבקש שתציגו את הדברים מאוד ממוקד, תאמרו מה נעשה עד עכשיו ומה היעד כדי שנדע על מה אנחנו מדברים.

איתן כבל: לוחשת לי מנהלת הוועדה, ובצדק, שהיו שלוש החלטות ממשלה ואני שואל מה בוצע.

<עמיחי פישר: תודה רבה לחברים.

<עמיחי פישר: תודה רבה לחבר הכנסת פולקמן שכבר נתנו לו את המחמאות עוד לפני שדיברנו.

<עמיחי פישר: הוצג כאן יפה האיזון שכל המהלך הזה נועד להשיג בין רגולציה ובירוקרטיה.

<עמיחי פישר: אני ראש אגף רגולציה במשרד ראש הממשלה.

איתן כבל: כל מי שיקבל את רשות הדיבור, אוטומטית יאמר שם ותפקיד כי גם אם הוא מפורסם מאוד, הפרוטוקול לא יודע את זה.

<עמיחי פישר: אני לא מפורסם מאוד.

איתן כבל: אתה קל וחומר.

רועי פולקמן: עכשיו אתה תהיה כי אתה ראש אגף לרגולציה.

איתן כבל: אתה נכנס לדברי הימים, אז אנא, שקול מילותיך.

רועי פולקמן: זה צריך להגיד לכל אחד.

<עמיחי פישר: תודה על הפתיחה.

<עמיחי פישר: כולנו מדברים על אותה מסגרת של איזונים נכונים בין האינטרס הציבורי לבין פעילות השוק ולכן אני אגיע ישר לתוך ההחלטה.

<עמיחי פישר: להחלטה יש שני חלקים.

<עמיחי פישר: החלק הראשון מדבר על הפחתה של הנטל הרגולטורי הקיים - זאת למעשה תכנית החומש עליה מדובר – בו למעשה אנחנו מסתכלים על כל הרגולציה הקיימת ובודקים איך אפשר להפוך אותה ליעילה יותר, לזולה יותר, לאפקטיבית יותר.

<עמיחי פישר: זאת זרוע אחת.

<עמיחי פישר: הזרוע השנייה היא מנגנון שנקרא ריא"ה, רגולטורי אימפקט אססמנט, שנועד להעריך את ההשפעות העתידיות של רגולציה חדשה בטרם היא מתקבלת.

<עמיחי פישר: כך אנחנו מסתכלים.

<עמיחי פישר: מצד אחד מבט לעבר, מצד אחד מבט להווה.

<עמיחי פישר: זה תהליך הוא לא חד פעמי אלא הוא תשתיתי לאופן עבודת הממשלה והוא מקיף את כל עבודת הממשלה.

<עמיחי פישר: לכן הממשלה הגדירה שורה של תשתיות שצריך לעשות כדי שהדבר הזה יקרה.

<עמיחי פישר: הדבר הראשון, הזכרתם את ספר הרגולטורים.

<עמיחי פישר: פעם ראשונה שמיפינו את כל הרגולטורים בממשלה.

<עמיחי פישר: יש לנו ספר לפי שם ואנחנו ממש יודעים מי הוא כל בעל תפקיד.

עיסאווי פריג': כמה רגולטורים יש לנו?

<עמיחי פישר: 230.

עיסאווי פריג': יחסית ל-OECD אנחנו בתחתית.

איתן כבל: מה מצבנו?

<עמיחי פישר: אני לא יודע להגיד את המספרים של ה-OECD.

<עמיחי פישר: יש לנו את המיפוי שלנו.

עיסאווי פריג': שם יש שלושים רגולטורים.

איתן כבל: על איזה גוף יש את הכמות הכי גדולה של רגולטורים?

רועי פולקמן: אתה רוצה לומר איזה משרד.

איתן כבל: כן.

<עמיחי פישר: באופן טבעי למשרד הכלכלה יש הכי הרבה רגולטורים.

<עמיחי פישר: המשרדים הגדולים – כלכלה, חקלאות, בריאות.

<עמיחי פישר: השווקים שלהם הם באמת שווקים גדולים.

<קריאה: בחינוך יש רגולציה.

<עמיחי פישר: אני פשוט רוצה לסיים את הסקירה ואחר כך אני אגע גם בחינוך.

איתן כבל: אני מתנצל בפניך, אתה צודק.

<עמיחי פישר: אני אמשיך.

<עמיחי פישר: זה לא רק שמיפינו את הרגולטורים אלא גם מיפינו את כל הרגולציות.

<עמיחי פישר: בערך 400 תחומים עליהם הממשלה מפעילה כלי פיקוח כולל את הבסיס החוקי של כולם.

<עמיחי פישר: כדי לדעת להתמודד עם כל המסה הזאת, צריך לייצר כלי עבודה.

<עמיחי פישר: יצרנו בשנה האחרונה שיטות עבודה, מדריכים שמנחים את המשרדים, כולל כלים שימדדו ממש את עלות הרגולציה כדי שנוכל בסופו של דבר באמת להגיע לאותם יעדים.

<עמיחי פישר: מכיוון שמדובר במנגנון רוחבי, יצרנו ערוצי הידברות גם עם המגזר העסקי, גם עם המגזר השלישי, ערוצים קבועים שהחידוש בעניין הזה הוא בדרך כלל כאשר הממשלה פועלת לטובת חקיקה, לטובת איזושהי רגולציה, לקראת הסוף יוצאים בשימוע לשמוע את בעלי העניין אבל כאן אלה ערוצים שאנחנו מביאים את בעלי העניין כבר בנקודת ההתחלה אל תוך התהליך כדי לשמוע מה יש להם לומר.

<עמיחי פישר: בסופו של דבר אל התהליך הזה מתכנס לאתר מאוד שקוף.

<עמיחי פישר: כל החומר שאני מנפנף בו כאן נמצא באתר.

<עמיחי פישר: כל החומרים פומביים, גם מה שהיה, גם מה שעתיד להיות גם הכוונות העתידיות.

<עמיחי פישר: הכול מפורסם.

<עמיחי פישר: העיקרון של השקיפות והביקורת הציבורית הוא כלי מרכזי בעבודה.

רועי פולקמן: זה אתר שעלה לפני שבוע.

<לאה ורון: לכן לא מצאנו את ספר הרגולטורים.

רועי פולקמן: עכשיו אפשר למצוא.

<עמיחי פישר: בשבוע שעבר הייתה ישיבת הממשלה בה הצגנו את הנושא ואז העלינו באופן רשמי את כל החומרים.

איתן כבל: זה לא בגלל הדיון המהיר.

<עמיחי פישר: בסופו של דבר הייתה הבנה בין כל הגופים בממשלה שהדבר הזה זקוק גם לכוח עבודה.

<עמיחי פישר: הגענו לסיכום עם אגף התקציבים.

<עמיחי פישר: עשינו עבודה מאוד יפה עם הנציבות להליך מכרזי מרכזי ומהיר שבו בהליך מכרזי אחד עשינו גיוס לכלל משרדי הממשלה והתהליך הסתיים.

<עמיחי פישר: יש עובדים במשרדים שזה תפקידם.

<עמיחי פישר: זה מבחינת התשתית.

<עמיחי פישר: מה זה אומר מבחינת כל אחת מהמשימות.

<עמיחי פישר: יש תכנית חומש לכל משרד ממשלתי.

<עמיחי פישר: כל משרדי הממשלה, יש להם תכנית חומש וזה בעצם אומר את הדבר הבא.

איתן כבל: לא כל.

רועי פולקמן: כרגע כנראה ארגונית.

רועי פולקמן: עכשיו נראה מה כוללת תכנית החומש.

איתן כבל: תכנית חומש, זאת מילה גדולה.

<לאה ורון: אין תכנית חומש למשרדי הממשלה.

עיסאווי פריג': יש מטלות.

<עמיחי פישר: אני אסביר בדיוק מה זה אומר.

איתן כבל: כשאתה אומר תכנית חומש, מי שצופה בנו, ואני מקווה שצופים בנו, יכול להגיד שזה קצת מטעה.

<עמיחי פישר: נכון.

<עמיחי פישר: אני אסביר.

איתן כבל: מאחר וזה קצת מטעה, אני מעיר כדי שאנשים יבינו.

איתן כבל: כשאתה אומר תכנית חומש, מיד אתה אומר שהנה, יש לך תכנית של משרד והיא מפורטת.

איתן כבל: למערכת הביטחון אין וזה עוד לפני שהתחלנו.

איתן כבל: נכון?

<עמיחי פישר: נכון.

איתן כבל: תודה.

איתן כבל: אז בוא נמשיך.

<עמיחי פישר: אנחנו מדברים רק על רגולציה.

<עמיחי פישר: במערכת הביטחון יש שלושה רגולטורים וגם הם בתוך הסיפור אבל לעצם העניין.

<עמיחי פישר: תכנית החומש היא מסגרת עבודה.

<עמיחי פישר: יש לנו 400 תחומים ולכן תכנית החומש, המשמעות שלה היא שכל משרד לוקח את עשרות התחומים שיש לו ומגדיר לעצמו על איזה תחום ועל איזה נושא הוא עובד באיזו שנה.

<עמיחי פישר: נכון, אלה עדיין לא התוצרים בסוף שיודעים מה עושים וזה אין סוף עבודה, אבל לפחות יודעים על איזה נושא עובדים בכל שנה.

<עמיחי פישר: כל משרד יודע על מה הוא עובד, השכנים שלו, המשרדים שלו יודעים והציבור גם הוא יודע.

<לאה ורון: אתה מדבר על העתיד לבוא.

<עמיחי פישר: נכון.

עיסאווי פריג': אבל זה לא דבר חדש.

<עמיחי פישר: לחלוטין זה דבר חדש.

עיסאווי פריג': חדש שהם יודעים על מה הם הולכים לעבוד?

רועי פולקמן: בתחום הרגולציה, כן.

<עמיחי פישר: בתחום הרגולציה, על מה הם הולכים.

<עמיחי פישר: תכנית עבודה תודה לאל יש למשרדים אבל בתחום הזה ספציפי, 400 תחומים שאנחנו יודעים בכל שנה על איזה נושא עובדים והולכים לעשות תהליך עבודה מאוד מסודר, מאוד מתודולוגי - - -

עיסאווי פריג': בעבר זה לא היה כך?

<עמיחי פישר: לא.

<עמיחי פישר: לא היה כך.

<עמיחי פישר: גם לא היה מיפוי של כל הרגולציה.

<עמיחי פישר: זאת עוד חוברת שיש לי כאן עם תכניות החומש והכול באתר.

איתן כבל: אם אנחנו, חברי הכנסת, רוצים את התכניות האלה, היכן ניתן להשיג אותן?

<עמיחי פישר: הכול באתר.

עיסאווי פריג': כלומר, אפשר להוריד מהאתר.

<לאה ורון: אפשר לקבל עותק של החוברות בבקשה כדי שלפחות הן יהיו בוועדה?

<עמיחי פישר: כן.

<עמיחי פישר: בוודאי.

איתן כבל: רק בשביל זה צריך רגולטור.

איתן כבל: בשביל הספרים האלה.

<עמיחי פישר: אמר לי מישהו מבריטניה, כשהם התחילו את התהליך הזה בשנות ה-90, שאתה צריך בירוקרטיה כדי להילחם בבירוקרטיה.

<עמיחי פישר: זה נכון.

<עמיחי פישר: אנחנו משתדלים שגם זה יהיה אפקטיבי.

<עמיחי פישר: כחלק מהתהליך השנה התחלנו שורה של פיילוטים ואלה הפיילוטים שחבר הכנסת פולקמן דיבר עליהם.

<עמיחי פישר: חלק הסתיימו וחלק לא הסתיימו.

<עמיחי פישר: אני רק רוצה להבהיר שכל פיילוט שכזה, כל תחום, זה נושא שהוא כבד.

<עמיחי פישר: הדוגמה שהביאו אותה לפני כמו ציוד רפואי, זה משק של שלושה מיליארד שקלים.

<עמיחי פישר: מדובר על מכשירי MRI, מחטים, וכל שורה מתוך ה-400 מהווה נושא מאוד כבד וזה תהליך כבד לנהל.

<עמיחי פישר: מתוך הפיילוטים שעשינו השנה, גיבשנו את שיטת העבודה וגם לזה יש לנו מדריך מאוד מסודר של הנחיות למשרדים שנותן כלי עזר איך מודדים, איך שומעים, איך מארגנים את החומר ובסופו של דבר גם איך מפרסמים את הדיווח לציבור כולל מה רוצים להשיג בסוף.

<עמיחי פישר: כולל ממש יעד מספרי.

<עמיחי פישר: בגדול, כאן אתם רואים את שיטת העבודה.

<עמיחי פישר: בצד אחד זאת העבודה הפנים ממשלתית, הצד הכחול, והצד הכתום הוא הצד של העבודה עם המגזר העסקי והמגזר השלישי.

<עמיחי פישר: כמו שאתם רואים, אלה צירים שעובדים במקביל.

<עמיחי פישר: הם לא מגיעים בסוף רק כתוספת אלא זה מלווה את התהליך ביחד ויש מדידה לכל התהליך הזה.

<עמיחי פישר: זאת המשימה הראשונה של הפחתת נטל קיים.

אורי מקלב: איך הגעתם לתובנות?

אורי מקלב: אתם נפגשים גם עם מקבלי השירות?

<עמיחי פישר: בוודאי.

אורי מקלב: אני חושב שזה צריך להיות היעד הראשון.

אורי מקלב: הרבה פעמים בהפחתה, בתיקון ובלמידת הדברים, אתה יושב עם הרגולטור בעצמו והוא מסביר לך כמה הוא צריך את הרגולציה וכמה היא חשובה ומאזנת.

אורי מקלב: חכמת העם או חכמת אלה שמקבלים את השירות הזה, שם תמצא בעיקר את צמצום הרגולציה.

אורי מקלב: דווקא אלה שמקבלים את השירות יגידו לך כמה אבסורדים יש בנושא הזה.

אורי מקלב: זה לא נושא של רגולציה אלא הבעיה היא עוד עודף רגולציה או כפילות ברגולציה או סדר ברגולציה.

אורי מקלב: לפעמים יגידו לך שהרגולציה צודקת אבל במקום לתת אותה מראש יבואו אליך אנשים שמקבלים את השירות, מביאים דבר, אומרים להם שעכשיו יביאו דבר נוסף ואחר כך עוד דבר נוסף וכולי.

רועי פולקמן: ברישוי עסקים זה נושא מאוד בולט.

אורי מקלב: אין משרד ממשלתי שאני לא יכול להגיד את זה עליו.

איתן כבל: זה מה שהוא ציטט מאנגליה.

איתן כבל: אתה עושה בירוקרטיה כדי להילחם בבירוקרטיה.

אורי מקלב: זה לא רק שכל משרד מבקש ממך, אלא פעם משרד המשפטים מבקש ממך, פעם משרד הכלכלה מבקש, פעם רשם העמותות וכולי.

אורי מקלב: אין נושא אחד שהוא לא נכון בתעשייה ובכלכלה ולפעמים יוצא שזאת תרבות הרגולציה ולא עצם הדרישה לרגולציה.

אורי מקלב: תרבות הרגולציה, איך היא עובדת כאן, זאת הבעיה המרכזית.

אורי מקלב: אותה רגולציה שלפעמים מחייבת ויכול להיות שהיא גם נכונה, אבל הצורה שמפעילים אותה מהווה שבעים אחוזים מהבעיה.

אורי מקלב: לפעמים, אדוני היושב ראש, אתה מרגיש שהיא חסרת הגיון בנסיבות, היא מוכפלת, היא משולשת, היא מכבידה, היא חסרת גמישות.

אורי מקלב: כאן צריכה להיות המטרה שלכם כי כאשר מי שמקבל את זה, אתה מקבל תמונה אחרת על כל הדרישה והיא נראית לך דרישה סבירה.

אורי מקלב: ישכנעו אותך כמה היא חשובה, אבל זה שמקבל את זה יגיד לך כמה אבסורדים.

איתן כבל: העניין ברור.

איתן כבל: אתה צודק חבר הכנסת מקלב.

<עמיחי פישר: לכן החזרתי את השקופית הקודמת.

<עמיחי פישר: באמת העבודה מול הקליינטים היא מקבילה.

<עמיחי פישר: היא לא מגיעה בסוף אלא מגיעה בהתחלה והיא הבסיס לתפיסת העבודה.

<עמיחי פישר: מתחילים מהתחלה עם הקליינטים.

<עמיחי פישר: אני רוצה לתת איזשהו חידוד.

<עמיחי פישר: זה לא אנחנו כמשרד ראש הממשלה שעושים.

<עמיחי פישר: אנחנו לא יכולים לנהל 400 תהליכים וגם אין לנו אחריות ולא סמכות לקבוע רגולציה בשביל רגולטור.

<עמיחי פישר: כל משרד מנהל את התהליך של והוא בעל האחריות.

<עמיחי פישר: אנחנו לא באנו להחליף אחריות ולהיות המקום היחיד בו יש את האחריות על כל הרגולציה של הממשלה, אבל אנחנו נותנים את ההנחיות וזאת שיטת העבודה.

<אהוד פלג: אתם מוודאים שנפגשים גם עם נציגי הצרכנים למשל?

<עמיחי פישר: בדיוק בגלל זה, כן.

<אהוד פלג: אתנו לא נפגשו.

<אהוד פלג: אני מהמועצה הישראלית לצרכנות.

<שלמה ברלינט: גם לא אתנו.

<לאה ורון: מי אתה?

<שלמה ברלינט: אני מאיגוד שמייצג את כל בתי הספר החרדים והעמותות בארץ.

<שלמה ברלינט: מדובר בערך באלפיים גופים.

<לאה ורון: בפעם הבאה כשמדברים, זה באישור יושב ראש הוועדה.

איתן כבל: אני הסטתי את הראש והוא ניצל את ההזדמנות.

איתן כבל: עמיחי, תתכנס.

<עמיחי פישר: יש לו עוד שקף וחצי.

<עמיחי פישר: רגולטור אימפקט אססמנט, זה במה שמדובר על רגולציה עתידית.

<עמיחי פישר: זה מודל בינלאומי שכל המדינות החברות ב-OECD והרבה מדינות שלא חברות ב-OECD אימצו אותו.

<עמיחי פישר: זה נועד להבנות את תהליך החשיבה בדיוק לאותו עיקרון שאמר חבר הכנסת פולקמן שהמטרה שלו להגיע לאותו איזון בין התכלית המדויקת אותה רוצים להשיג מבחינת אינטרס ציבורי אבל בלי כל העטיפה שמכבידה מסביב.

איתן כבל: אני עוד אחשוב שאתם תיאמתם את הדיון הזה.

איתן כבל: הוא מחמיא לך ואתה מחמיא לו.

רועי פולקמן: עשיתי הכנה.

<עמיחי פישר: זה גם מודל שהוא מודל בינלאומי.

<עמיחי פישר: המדריך שלנו הוא מדריך שמבוסס על דברים בינלאומיים ולא המצאנו כאן כלום.

<עמיחי פישר: כבר עכשיו אפשר לראות שפרסמנו – באותו אתר שעלה לפני שבוע – את כל הרגולציה שהממשלה מתכננת לקדם ב-2015 ו-2016.

<עמיחי פישר: זה לא רק מה שנעשה ויצא לתזכיר חוק.

<לאה ורון: הכנתם את תזכיר הצעת החוק?

<עמיחי פישר: לא.

<עמיחי פישר: אבל כל הנושאים שכל משרד מתכוון לקדם בשנה הקרובה, כבר עכשיו כל מי שמתעניין בנושאים האלה, יכול לראות שהם קיימים.

איתן כבל: תתייחס לדברים של מנהלת הוועדה, ברשותך.

<עמיחי פישר: בהחלטה בכוונה אין לוח זמנים.

<עמיחי פישר: בהחלטה יש בסוף סעיף שאומר להכין תזכיר חוק להטמעה של ריא"ה.

<עמיחי פישר: מכיוון שעוד לא התחלנו להתנסות בריא"ה בפועל, לעגן את זה בחקיקה אנחנו עוד לא יודעים.

<עמיחי פישר: זאת האמת.

<עמיחי פישר: אנחנו עוד לא יודעים.

<עמיחי פישר: אנחנו נתנסה וכשנראה מהי השיטה, אז נקבע את זה בחוק.

<עמיחי פישר: נכון להיום גם הממשלה רק כבלה את ידיה, הכנסת לא מחויבת לתהליכי ריא"ה.

<עמיחי פישר: אנחנו מתנסים בזה קודם כל ואנחנו מנסים את זה גם כן באופן הדרגתי.

<עמיחי פישר: קודם כל, ב-2016 אנחנו מתחילים, בתחילת 2016, כל תזכיר חוק שיעלה, יצטרך להיות לצדו דוח ריא"ה, חצי שנה אחר כך זה יחול גם על תקנות.

<לאה ורון: אבל איך אתה יכול לחייב שבכל תזכיר חוק יהיה לצדו דוח ריא"ה אם זה לא קיים בחקיקה, בדומה למה שהיה לגבי נציבות הדורות הבאים ולגבי ההתייחסות לנושא מגדרי?

<לאה ורון: אם אתה לא מעגן את זה בחקיקה, איך אתה יכול לחייב את זה?

איתן כבל: אני אחדד את זה עוד יותר.

איתן כבל: גם כאשר תהיה חקיקה, אתה תרדוף אחריהם.

איתן כבל: כשתהיה חקיקה, אתה תרדוף אחריהם, כשהם יהיו מחויבים על פי דין, קל וחומר כשאין לך והכול וולנטרי וכל אחד מגדיר לעצמו את סדר העדיפות שהשר שלו רוצה, שהמנכ"ל שלו רוצה, שראש האגף שלו רוצה.

איתן כבל: אלה החיים.

איתן כבל: אנחנו מנסים לפעול.

<עמיחי פישר: לגבי חקיקה אני יכול לומר שוועדת שרים לחקיקה לפחות, יש איזשהו שלטר שכן אפשר לשלוט עליו וזה עובר דרך מזכירות הממשלה ושם אנחנו כן נהיה.

<עמיחי פישר: באופן כללי, אתם רואים כאן במצגת – וזה נכון וגם זה נאמר קודם – שהממשלה לא נתנה לאף אחד מנדט מאוד ברור לאכוף.

איתן כבל: אני מציע לך הצעה.

איתן כבל: אני לא מסכם אלא רק אומר כי נגענו עכשיו במה שנקרא לבנת יסוד בתוך התהליך הזה.

איתן כבל: ההצעה שלי היא שכן תנסו לקדם חקיקה.

איתן כבל: החקיקה לא חייבת להיות חקיקה שכבר יודעת להגיד כל דבר אבל שבאופן עקרוני אתה יודע להגיד שעל כל חוק - לשם כך לא צריך עדיין לדעת כלום – הוא יהיה חייב לתת נקודת מבט של הרגולציה.

איתן כבל: אני אומר לך קודם כל שאם תתחיל את החוק עכשיו, ברור כשמש שהוא לא יסתיים בזמן הקרוב.

איתן כבל: ייקח לו תהליך.

איתן כבל: כיוון שכל משרדי הממשלה וגופים ממשלתיים אחרים שותפים וצריכים לחוות את דעתם, זה קצת יותר מיום לימודים ארוך.

<עמיחי פישר: נכון.

איתן כבל: זה יכול להיות תהליך שיכול לקחת שנה, שנתיים, שלוש.

איתן כבל: אני מציע לכם להתחיל להניע אותו כי כשתצטרך להגיע אליו, אתה תגיד שעכשיו יש לי את כל הזיכרון הארגוני, אני מאורגן, עכשיו עוד חמש שנים עד שאני אצליח לממש את זה.

איתן כבל: אני מציע לכם כהצעה, ואני חושב שזה גם אחד הדברים שנסכם עליהם, להתחיל להניע את החקיקה.

<עמיחי פישר: זה השקף האחרון.

<עמיחי פישר: זה האתר.

<עמיחי פישר: יש בו את כל החומרים המדריכים.

<עמיחי פישר: יש בו את התכניות, למטה אלה תכניות החומש של כל המשרדים, ולידו הרגולציה המתוכננת.

איתן כבל: תודה רבה לך.

איתן כבל: זה כבר המדור הפרסומי.

<עמיחי פישר: אני רוצה לענות לשאלה שנשאלתי לגבי חינוך.

<עמיחי פישר: עם החלטת הממשלה הספציפית הזאת התקבלה לצידה עוד החלטה שעוסקת בשירותים חברתיים, לאופן אספקת המדינה שירותים חברתיים והרגולציה על אופן אספקת המדינה שירותים חברתיים.

<עמיחי פישר: לכן כל נושא השירותים החברתיים הוחרג מהפעילות הזאת.

<עמיחי פישר: הוא נעשה, בעיקר אופן אספקת שירותים חברתיים, בפעילות אחרת, בצוות אחר, ולכן זה לא ברשימה שלנו.

איתן כבל: בסדר.

איתן כבל: אני לא אפתח דיון בשאלה הזאת.

איתן כבל: מי שעדיין לא נרשם, מוזמן להירשם.

איתן כבל: אני אומר מי נרשם ואז החיים שלנו יהיו יותר פשוטים.

איתן כבל: ראשון הדוברים, אהוד פלג, לאחר מכן ליאור פינקל, לאחר מכן אילן פלטו, לאחר מכן קרן שיינמן, לאחר מכן אייל פרובלר.

<שלמה ברלינט: תרשום גם אותי.

<ישראלה מני: גם אותי.

<ישראלה מני: אני מאיגוד לשכות המסחר.

איתן כבל: בסדר.

איתן כבל: חברי הכנסת על הבמה מקבלים שלוש דקות וזה המון זמן לומר את הדברים.

איתן כבל: אהוד, בבקשה.

איתן כבל: גם העברת לנו נייר בעניין.

<אהוד פלג: כן.

<אהוד פלג: תודה אדוני.

<אהוד פלג: אני מהמועצה הישראלית לצרכנות.

<אהוד פלג: מאז מחאת יוקר המחיה הממשלה מקדישה מאמצים רבים למאבק ביוקר המחיה ואנחנו מברכים על כך.

<אהוד פלג: אחד הגורמים שנמצא תורם למחירים הגבוהים שמגולגלים על הצרכנים הוא טענת נטל הרגולציה.

<אהוד פלג: לאור זה הממשלה החליטה לפעול להפחתתו.

<אהוד פלג: שוב, אנחנו מברכים גם על הטיפול בגורם הזה.

<אהוד פלג: אבל אנחנו מבקשים להזהיר מפני השארת ציבור הצרכנים ללא הגנה שלטונית נחוצה ונדרשת.

<אהוד פלג: אני שמח, כבוד היושב ראש, שאתה עמדת על הדברים האלה כי אכן יש הבדל בין רגולציה לבין בירוקרטיה.

<אהוד פלג: הבירוקרטיה מאוסה והרבה פעמים מיותרת, היא עולה הרבה וצריך לפעול לצמצם אותה למינימום.

<אהוד פלג: הרגולציה, ההסדרה, היא לא צומחת בחלל ריק.

<אהוד פלג: כשאין ריסון עצמי של המגזר העסקי בהתנהלות שלו כלפי הצרכנים, נדרשת פעולה לריסון חיצוני שלטוני.

<אהוד פלג: הרגולציה הזאת נולדה כתוצאה מאותה התנהלות כוחנית ובלתי הוגנת של המגזר העסקי כלפי הצרכנים.

<אהוד פלג: קח שתי דוגמאות שרק במושב האחרון היו נושא ליוזמת חקיקה של המועצה לצרכנות כאשר האחת היא בפרשת איקיוטק שהולידה את הצעת החוק נגד גבייה אגרסיבית, דבר שלא היה צריך לבוא לעולם אילולא אותה פרקטיקה נלוזה שהתגלתה באותה פרשה.

<אהוד פלג: הדבר השני, הנושא הזה של מחירים גבוהים של פירות וירקות שכתוצאה מהם יזמה המועצה יחד עם התאחדות האיכרים את הצעת החוק לפיקוח על מרווחי שיווק של פירות וירקות שמקודמת היום.

<אהוד פלג: הממשלה עשתה ניסיון להפחית רגולציה בנושא המע"מ למשל והורידה את המע"מ באחוז אחד.

<אהוד פלג: מה קרה?

<אהוד פלג: האם ההפחתה הזאת גולגלה להוזלות מחירים לצרכנים?

<אהוד פלג: לא.

רועי פולקמן: אתה אומר הרבה דברים נכונים אבל מע"מ הוא לא רגולציה.

רועי פולקמן: בוא לא נעשה כאן בלבול בדברים.

<אהוד פלג: רגולציה במובן התכני.

<אהוד פלג: גם זה חלק מהנטל שהממשלה כאשר על פי ההגדרות בהחלטה 2118 נכלל גם הנושא הזה של היטלים ומסים.

<אהוד פלג: והנה הממשלה רצתה להקל על המגזר העסקי ובמקום לעזור לצרכנים ולהפחית מחירים, המגזר העסקי שלשל את האחוז הזה לכיסו בצורה של רווח נוסף ומה המוצר היחיד שזכה להוזלות?

<אהוד פלג: המוצר היה בפיקוח, כלומר, ברגולציה.

<אהוד פלג: רגולציה מידתית, אני מבקש להדגיש, איננה נטל אלא המחסום בין ג'ונגל לאינטרסים לבין מדינה הוגנת.

<אהוד פלג: לכן קונקרטית, המועצה לצרכנות מבקשת שלושה דברים.

<אהוד פלג: הדבר הראשון שהיא מבקשת הוא להבחין בין בירוקרטיה מיותרת לבין רגולציה נדרשת לבין הסדרה נדרשת.

<אהוד פלג: הדבר השני שהיא מבקשת הוא שיח מקדים עם נציגי המגזר השלישי כפי שקובעת החלטת הממשלה והוא לא התקיים ככל שידוע לי לפחות עם נציגי הצרכנים.

<אהוד פלג: הדבר השלישי שהיא מבקשת, וכאן זה מאוד חשוב כי זה גם מדיד.

<אהוד פלג: מדובר כאן על מדידה או הערכה מראש של כמה הרגולציה תוזיל ותפחית את העלויות ותוזיל מחירים.

<אהוד פלג: אני מבקש גם פיקוח בדיעבד ומעקב אחרי מה קרה בעקבות הפחתת הרגולציה, האם ראינו הוזלות מחירים, האם ראינו הפחתה של נטל יוקר המחיה על הצרכנים.

<אהוד פלג: תודה.

איתן כבל: תודה לך.

איתן כבל: ליאור פינקל פרל, מנכ"לית עמותת מנהיגות אזרחית.

<ליאור פינקל פרל: מנהיגות אזרחית היא ארגון הגג של ארגוני החברה האזרחית והמגזר השלישי.

<ליאור פינקל פרל: אנחנו מייצגים את העמותות והארגונים החברתיים ואנחנו רוצים לברך על כך שבהחלטת הממשלה כתוב שחור על גבי לבן והיא מחייבת היוועצות עם המגזר השלישי.

<ליאור פינקל פרל: אנחנו מעודדים החלטות ממשלה וחקיקות נוספות.

איתן כבל: תסבירי מה זה היוועצות.

איתן כבל: מודיעים לך שמחר יתקיים דיון?

<ליאור פינקל פרל: קודם כל, כל הרגולציה הרלוונטית למגזר השלישי מתבצעת עכשיו, כמו שמשרד ראש הממשלה הוא גוף מתכלל.

איתן כבל: תני לי פרקטיקה של פעולה.

<ליאור פינקל פרל: אנחנו עכשיו נהיה בקשר מול המשרדים הרלוונטיים.

איתן כבל: עוד לא עשיתם את זה.

<ליאור פינקל פרל: לא.

<ליאור פינקל פרל: אנחנו עכשיו עוברים.

<ליאור פינקל פרל: הרגולציות פורסמו באתר שעלה לאחרונה.

איתן כבל: אני רוצה שנבין.

איתן כבל: כשאומרים שותף מול מערכות ממשלתיות, זאת מילה שבמקרה לא הסתדר וכולי.

איתן כבל: נסי לתת לי תרשים זרימה איך זה אמור להיות.

<ליאור פינקל פרל: אני אתן דוגמה קונקרטית על משרד המשפטים, רשות התאגידים, רשם העמותות.

<ליאור פינקל פרל: בשנת 2016 יש רגולציה רלוונטית לעמותות, אנחנו כבר בקשר מול משרד המשפטים, אנחנו מגיבים על הרגולציה הרלוונטית, מקבלים את החומרים, בתהליך דיון אתם.

<ליאור פינקל פרל: לכשייקבע מפגש רחב לדון על הנושאים, אנחנו נהיה שם ואנחנו נגיב.

<ליאור פינקל פרל: כך בכל אחד ממשרדי הממשלה הרלוונטיים לרגולציות לא רק על המגזר השלישי כמושא רגולציה אלא גם עמותות שנותנות שירותים לאזרחים יהיו שם.

איתן כבל: זאת נקודה שאני רוצה להבין.

איתן כבל: זאת אומרת שכאשר יש נושא שעולה על השולחן שלכם – אני מדבר עליהם כעל גורם מתכלל את כל הדברים – למשל כמו שאמרת משרד המשפטים, הם פונים אליכם, ארגון הגג.

איתן כבל: זאת אומרת, זאת לא פנייה לכל אחד שיכול להגיד כן אמרו לי או לא אמרו לי.

איתן כבל: הם יודעים לפנות אליך.

איתן כבל: את המנכ"לית ואליך הם פונים ואומרים שעומד על סדר יומנו עניין זה וזה, אלה החומרים, אלה הפגישות ואתם מתחילים להיכנס לדין ודברים.

איתן כבל: כן?

<ליאור פינקל פרל: נכון.

<ליאור פינקל פרל: אני הגוף המתכלל אל מול כל העמותות והארגונים ואנחנו באים באופן הרבה יותר מסודר להשמיע את קולנו.

איתן כבל: זה חשוב.

איתן כבל: זאת התקדמות מאוד גדולה.

<ליאור פינקל פרל: אנחנו באמת מברכים על כך.

איתן כבל: אני מקווה שבתפר הזה, זה גם יעבוד ולא נצטרך רגולטור נוסף.

<ליאור פינקל פרל: אני מסכימה.

<ליאור פינקל פרל: אני רוצה לומר עוד משפט אחד.

<ליאור פינקל פרל: הרבה מאוד מהנטל על העמותות והארגונים החברתיים מורגש מאחר וכוח האדם ברובו לפעמים מבוסס על התנדבות ולכן אנחנו מאוד מברכים על התהליך.

<ליאור פינקל פרל: דבר אחד שאני כן רוצה לומר לפרוטוקול.

<ליאור פינקל פרל: עמיחי ציין קודם שהמשרדים החברתיים הוחרגו מתוקף החלטת ממשלה אחרת 2034 בנושא אספקת השירותים החברתיים.

<ליאור פינקל פרל: אנחנו נבקש לבחון את זה שוב, לבדוק האם קיימות רגולציות רלוונטיות שאינן נדונות שם כדי שלא ייפלו בין הכיסאות וכן להביא אותן לכאן.

<ליאור פינקל פרל: אני רוצה לציין שאנחנו נרצה לבדוק את זה עוד פעם.

<ליאור פינקל פרל: אנחנו מבקשים שמשרד החינוך ומשרד הרווחה לא יוחרגו סתם.

<ליאור פינקל פרל: תודה רבה.

איתן כבל: תודה לך.

איתן כבל: אילן פלטו, מנכ"ל איגוד החברות הציבוריות.

<אילן פלטו: תודה.

<אילן פלטו: כמו שאמרת, אני מנכ"ל איגוד החברות הציבוריות ובעצם מייצג כאן את הסקטור העסקי ואת תחום שוק ההון בכל מה שקשור לרגולציה.

<אילן פלטו: גם אנחנו, ואני חייב לציין את זה כבר בהתחלה, לא נגד רגולציה וגם אנחנו חושבים שרגולציה היא דבר חשוב ואי אפשר להסדיר בטח את שוק ההון בלי שיש רגולציה בשוק ההון.

<אילן פלטו: כל מה שאנחנו אומרים זה שכל רגולציה, יש לה עלות ותועלת.

<אילן פלטו: יש לה תועלת עלות.

<אילן פלטו: כל רגולטור שרוצה לעשות רגולציה חושב על התועלת ולצערי הרב הרבה פעמים לא חושב על העלות.

<אילן פלטו: כשאני אומר עלות, מה העלות מבחינתנו?

<אילן פלטו: אני אמון על שוק ההון, שוק ההון במדינת ישראל או הבורסה במדינת ישראל כתוצאה מהרגולציה הפסיק לתפקד, מה שקרוי בז'רגון התקשורתי, הבורסה מתייבשת, חברות ציבוריות לא מגיעות, כמעט בכלל אין הנפקות בבורסה הישראלית, חברות שקיימות נמחקות מהבורסה הישראלית - - -

איתן כבל: תסביר.

<אילן פלטו: בגלל עודף רגולציה.

<אילן פלטו: אני לא אלך לפרט את כל הרגולטורים.

איתן כבל: לא.

איתן כבל: אבל מה, נסה קצת לתת לי דוגמה.

<אילן פלטו: יש עשרות רגולציות.

איתן כבל: אני רוצה רק אחת.

<אילן פלטו: רק רגולציה אחת.

<אילן פלטו: היום לדוגמה בחברות ציבוריות שרוצות להנפיק, באותו רגע שהן באות להנפיק, כבר חלק גדול מההחלטות שלהן לוקחים מהחברה, לוקחים מבעל החברה שהוא זה שהנפיק את החברה, לוקחים ומעבירים את זה בעצם לגופים המוסדיים, לבתי השקעות שבעצם גם הם לא רוצים לקבל החלטות ולכן הם מעבירים את זה לאנטרופי, שזאת חברת הייעוץ שלהם, ובעצם היום נוצר בשוק ההון מצב שחברה אחת שנקראת אנטרופי, היא מקבלת החלטות עבור כל החברות.

<אילן פלטו: תחשוב, אתה בעל חברה פרטית ורוצה לשקול להנפיק אותה בבורסה, אבל אתה אומר, רגע, זה הגיוני?

<אילן פלטו: אני מנפיק בבורסה כדי לגייס כסף מהציבור, כדי להתפתח, להשקיע, לבנות דברים חדשים ובאותו רגע לוקחים לי את כל ההחלטות ומעבירים אותן לאנשים אחרים שבכלל לא מכירים את החברה שלי, לא מבינים אותה ולא יודעים מה קורה בתוך החברה – לא הגיוני ולכן, לא, תודה, לא רוצים.

<אילן פלטו: אלה שקיימים אומרים, בואו נצא החוצה.

<אילן פלטו: חוק החברות חוקק בשנת 2000 ועברנו כבר את תיקון 21.

<אילן פלטו: כל שלושה חודשים או כל ארבעה חודשים יש עוד תיקון ועוד תיקון לחוק החברות וכל פעם משנים.

<אילן פלטו: בעצם נוצר מצב שאין בדיקה אמיתית של עלות תועלת.

<אילן פלטו: עכשיו סוף סוף באה החלטת ממשלה.

<אילן פלטו: משנת 2010, או אפילו לפני כן, עת מדינת ישראל נכנסה ל-OECD וראינו שכל מדינות ה-OECD מיישמות את מה שנקרא עלות תועלת ברגולציה, כל הזמן לחצנו על הממשלה שתעשה, תעשה, תעשה.

<אילן פלטו: דרך אגב, החלטת הממשלה הראשונה הייתה ב-2011 וגם זה חלק מהבירוקרטיה, אנחנו ב-2015.

<אילן פלטו: באופן מפתיע, או שלא מפתיע, כל הרגולטורים של שוק ההון הוחרגו מהחלטת הממשלה.

<אילן פלטו: הרגולטורים העיקריים הם רשות ניירות ערך, בנק ישראל, אפילו אגף שוק ההון שהוא חלק מהממשלה והוא חלק ממשרד האוצר וגם הוא הוחרג, הממונה על ההגבלים העסקיים הוחרג.

<אילן פלטו: בעצם אנחנו נמצאים היום במצב שכל הרגולטורים של שוק ההון, לא חלה עליהם כל ההחלטה הזאת.

איתן כבל: יש לך הסבר?

<אילן פלטו: כמובן ניהלתי הרבה שיחות גם עם משרד ראש הממשלה וגם עם הגופים.

<אילן פלטו: אני חושב שהיום התקווה האחרונה שלנו היא אולי הוועדה הזאת.

<אילן פלטו: אולי תזמינו את הגופים עצמם, את רשות ניירות ערך, את האוזר, את אגף שוק ההון, את דורית סלינגר, את בנק ישראל, את המפקחת על הבנקים, ותנסו להבין מהם למה הם לא מוכנים להחיל את עקרונות הריא"ה, את עקרונות מדידת העלות תועלת לכל רגולציה חדשה.

<אילן פלטו: הממשלה לא הצליחה.

<אילן פלטו: נכשלה בעניין הזה.

<אילן פלטו: לא הצליחה לכפות את דעתה, אפילו על אגף שוק ההון שהוא חלק מהממשלה.

<אילן פלטו: רשות ניירות ערך, אמרו שזאת רשות סטטוטורית ולא יכולים, למרות שבינינו, זאת עצימת עיניים.

<אילן פלטו: אין שום בעיה לממשלה ולשר האוצר להגיד לרשות ניירות ערך, חבר'ה, תשבו ותתחילו לעבוד לפי כללי הריא"ה.

<אילן פלטו: יכולים לעשות את זה אבל לא רוצים ובעצם אנחנו מוצאים את עצמנו היום עם רגולטורים שלא מתואמים אחד עם השני, כל אחד עושה רגולציה וכולם ביחד מערבבים אחד עם השני והתוצאה, הנזק, העלות, כמו שאמרתי, אנחנו מייבשים את הבורסה ומייבשים את שוק ההון.

איתן כבל: תודה.

איתן כבל: עמיחי, אתה יודע לתת תשובות?

איתן כבל: הוא מעלה כאן נקודה.

<עמיחי פישר: כן.

<עמיחי פישר: רק תיקון קצר לגבי העובדות.

<עמיחי פישר: רשות ההגבלים כן בפנים.

<אילן פלטו: כרשות סטטוטורית?

<עמיחי פישר: היא לא רשות סטטוטורית ולכן היא בפנים.

<עמיחי פישר: רשות ניירות ערך ובנק ישראל לא כפופים להחלטות ממשלה.

<עמיחי פישר: מה לעשות, מעדם בחוק עצמאי והממשלה לא יכולה לכפות עליהם את תהליכי העבודה.

<עמיחי פישר: לגבי אגף שוק ההון שהוא בעצם היחיד שנותר רלוונטי, עם קבלת ההחלטה הייתה פנייה של הנגיד לשעבר סטנלי פישר שאמר שמעמדה של ישראל בעולם צריך להשוות גם את מעמדו של אגף שוק ההון למעמדן של הרשויות האחרות ולכן הוא ביקש, כמו שהן לא בתוך ההחלטה כי הן לא יכולות להיות בהחלטה, להשוות גם את מעמדו של אגף שוק ההון ואנחנו קיבלנו את עמדתו.

<עמיחי פישר: האגף התחייב להציג תכנית להפחתת נטל באופן וולנטרי.

רועי פולקמן: וזה קרה?

<עמיחי פישר: לא.

<עמיחי פישר: לא קרה.

רועי פולקמן: אני מצרף לדברי היושב ראש שאמר בהתחלה.

רועי פולקמן: בתוך ההתארגנות לתהליכי חקיקה צריך יהיה להיות ברור שגם גופים סטטוטוריים שאינם חלק מגופי המדינה יהיו צריכים, ברגע שאנחנו נכנסים למתווה של מעקב – אני אגיד מעקב – והפחתת הנטל הרגולטורי, להיות בפנים.

איתן כבל: מה שאומר חבר הכנסת פולקמן זה שהם לא משייטים בחלל.

איתן כבל: הם חלק.

איתן כבל: זה עניין טכני.

<אילן פלטו: עם כל הכבוד, אפשר להעיר שאין שום רגולציה שרשות ניירות ערך מעלה שלא - - -

איתן כבל: אילן, אנחנו בצד שלך.

איתן כבל: אמרנו את הדברים.

<אילן פלטו: אני מוסיף רק עוד מילה אחת.

איתן כבל: מה זה שלייקעס?

איתן כבל: עזוב.

איתן כבל: נגמר.

איתן כבל: יש כאן עוד אנשים שרוצים לדבר.

<אילן פלטו: אני אומר שאין שום רגולציה של רשות ניירות ערך שלא עוברת אישור של שר האוצר.

<אילן פלטו: זה עובר את שר האוצר.

<אילן פלטו: הם לא עושים את זה לבד.

איתן כבל: אנחנו יודעים.

<אילן פלטו: לכן שר האוצר כפוף להחלטה.

איתן כבל: אנחנו מבינים את כל התהליך.

איתן כבל: הדברים נאמרו.

<אילן פלטו: תזמין אותם לכאן.

<אילן פלטו: תשאל אותם למה הם לא מוכנים לעשות את זה.

איתן כבל: יש לנו לו"ז.

<אילן פלטו: אולי הם יתנדבו לעשות אחרי שתלחץ עליהם.

איתן כבל: יכול להיות.

איתן כבל: אולי נעבור לקיים את הדיונים באמצע הלילה.

<לאה ורון: אתה עברת לקיים דיונים באמצע הלילה בסדר היום של הוועדה.

רועי פולקמן: אני אומר מילה אחת כי בשבועות האחרונים ישבתי עם הרשות לניירות ערך.

רועי פולקמן: הם נמצאים עכשיו בתהליך של רפורמה ושל כמה תהליכי חקיקה גדולים.

רועי פולקמן: אני חושב שבעיקר מטרידה אותי האמירה, לא שכל מה שהם יעשו אתם צריכים להיות מרוצים כי תפקיד הרגולטור הוא להיות רגולטור ובאופן טבעי המגזר העסקי לא אוהב רגולציה.

רועי פולקמן: דיברו על זה כאן ואין מה לעשות.

רועי פולקמן: התפקיד שלנו הוא לשמור על רווחת הציבור ולמגזר העסקי יש אינטרסים שונים.

<ישראלה מני: סליחה, אני מצטערת, אני לא אהבתי את האמירה הזאת.

<ישראלה מני: המגזר העסקי לא אמר שהוא לא אוהב רגולציה.

<ישראלה מני: אני מצטערת.

רועי פולקמן: אני אומר את זה.

איתן כבל: המגזר העסקי לא לוחץ שהיא תהיה.

רועי פולקמן: ברור שלמגזר העסקי יש אינטרסים שהם לא בהכרח הרווחה הציבורית אלא מיקסום רווחים.

רועי פולקמן: זה שיעור א' בכלכלה.

רועי פולקמן: המגזר העסקי ממקסם רווחים ולא רווחה.

רועי פולקמן: לכן אני אומר שתפקיד הממשלה להטיל רגולציה על המגזר העסקי, נקודה.

רועי פולקמן: זה ברור.

רועי פולקמן: אין ויכוח.

רועי פולקמן: אני אומר שיש כאן עכשיו תהליך שהם עובדים עליו ואתם צריכים להיות מחוברים אליו כי זה תהליך שמסדיר את הרגולציה מחדש ברשות לניירות ערך.

איתן כבל: תודה.

איתן כבל: קרן שיינמן.

איתן כבל: סמנכ"לית רגולציה של חברת קוקה קולה.

<קרן שיינמן: תודה.

<קרן שיינמן: כאן אני מטעם התאחדות התעשיינים.

<קרן שיינמן: עמיחי ואני מלווים זה את זו בכל התהליך הזה ובהתאחדות אנחנו עובדים על זה כבר כשנתיים, שנה וחצי.

<קרן שיינמן: אני רוצה להגיד משהו שחשוב לי להגיד אותו.

<קרן שיינמן: אנחנו לא נגד רגולציה.

<קרן שיינמן: להפך.

<קרן שיינמן: אנחנו נורא בעד רגולציה אבל שתהיה לנו ודאות רגולטורית ושיהיה לנו ברור מה לעשות.

<קרן שיינמן: לא יכול להיות שיש לנו כפל ושילוש וריבוע רגולציות.

<קרן שיינמן: לא יכול להיות, ועמיחי מכיר את הנאום הזה היטב, שעל אותו שפך של מפעל יש לי ארבעה או חמישה רגולטורים אחרים שבודקים אותי על השפך הזה, קובעים לי קריטריונים, עושים סנקציות כאלה ואחרות, וכל אחד מהם בזכות.

<קרן שיינמן: בא אלי המשרד להגנת הסביבה ואומר לי שאעשה פה מד כזה, אני הולכת ומשקיעה מאות אלפי שקלים כדי לעשות מד כזה ואז בא אלי תאגיד המים והביוב שיושב תחת רשות המים ואומר לי שהמד הזה לא מקובל עליו.

<קרן שיינמן: לאחר מכן בא אלי משרד הבריאות, היחידה הסביבתית שלו, ואומר לי שיש כאן בעיה עם השפך כך.

<קרן שיינמן: אז באה אלי המועצה האזורית ואומרת, תשמעי, נכון שכולם אישרו לך להזרים שפכים, אבל זה מפריע לי לשדות שאתם משקים את המים, אז תשקיעי עכשיו עוד כמה מיליוני שקלים בשדרוג המט"שים שלך.

<קרן שיינמן: זה מה שאנחנו לא אוהבים.

<קרן שיינמן: כן, המגזר העסקי לא אוהב שיש לו ארבעה-חמישה רגולטורים שעושים רגולציה על אותו עניין בדיוק.

איתן כבל: אם אחד יגיד לך את כל הרשימה, זה בסדר?

<קרן שיינמן: כן.

<קרן שיינמן: אחד שיגיד לי מה שהשפך שלי צריך להכיל ומה מותר לו שיכיל ומה הסנקציה שתהיה עלי.

<אילן פלטו: לפחות הוא לא יגיד משהו הפוך למה שאומר השני.

איתן כבל: אלה לא שיטות הביטוח הלאומי.

<קרן שיינמן: דבר נוסף.

<קרן שיינמן: גם אם חלומנו הרטוב היה מתממש וכל מה שעמיחי הציג כאן היה עובר בחקיקה מחייבת והיה מעקב אחרי כן וכל המשרדים היו נרתמים, עדיין זה לא היה פותר לי את הבעיה הזאת כי הריא"ה עושה תהליך, כל משרד בתוך המשרד שלו, ולא מתאם בעצם בין המשרדים השונים את הנושאים האלה וזאת היא קודם כל הבעיה שלנו כתעשייה.

<קרן שיינמן: יש לנו אי אילו רגולטורים מכל מיני כיוונים וזה לא יפתור לנו.

<קרן שיינמן: דבר שני.

<קרן שיינמן: נורא חשוב שהוועדה תדע כי מטר מכאן יש דיון, במסגרת חוק ההסדרים, בחוק שנקרא רפורמת הקורנפלקס.

<קרן שיינמן: רפורמת הקורנפלקס היא אולי ארבעה-חמישה סעיפים אבל יש שם בחדר הסמוך אלינו דיון על 300 ומשהו סעיפים.

<קרן שיינמן: 300 סעיפים שלא עשו הסדרה בתחום חקיקת המזון במדינת ישראל לפחות שלושים-ארבעים שנים והולכים עכשיו על הדרך בחוק ההסדרים לפתור את העניין הזה.

<קרן שיינמן: גם שם, אמנם אנחנו לא בתחילת 2016 אבל חשבנו שאולי אם חוק ההסדרים יאושר בסוף נובמבר 2015, מישהו ייתן את דעתו לתהליך ריא"ה כשהולכים ועושים חוק כזה שהולך לטפל בכל הרגולציה לעשרות השנים הקרובות – אין כזה דבר.

<קרן שיינמן: יש שם עוד פעם כפל סמכויות וזה חוק חדש.

<קרן שיינמן: זאת אומרת, לא רק שהוא לא מתקן את המעוות אלא שהוא גם יוצר עיוותים חדשים.

<קרן שיינמן: אני מאוד חושבת שיושב ראש הוועדה צודק בקריאה שלו שזה צריך לעבור בחקיקה כי אם זה יהיה וולנטרי, לא יקרה שום דבר.

<קרן שיינמן: זה צריך להיות מפוקח ומנוהל אולי על ידי משרד ראש הממשלה שעושה את זה מצוין.

<קרן שיינמן: אני לא יודעת אם בחקיקה זה נכון שזה יהיה כך או אחרת, אבל אין ספק שגוף מרכזי צריך לנהל ולפקח על התהליך הזה.

<קרן שיינמן: בכל העולם עשו כבר תהליכים כאלה ואין סיבה שכאן בארץ אנחנו נאכל את העוגה ונשאיר אותה שלמה.

<קרן שיינמן: נגיד שאנחנו עושים ריא"ה בהצהרות של ראש הממשלה לתקשורת ולמשקיעים זרים אבל בפועל לא יקרה כלום.

<קרן שיינמן: להקים מפעל מזון היום במדינת ישראל, זה על גבול הבלתי אפשרי.

איתן כבל: אני מתנצל, אבל למה את תוקפת?

איתן כבל: ראש ממשלה, כשהוא אומר, זה מבחינתו נעשה.

<קרן שיינמן: משרד ראש הממשלה צריך להודיע לו שזה לא נעשה.

רועי פולקמן: הצעה אחת לעמיחי ולצוות משרד ראש הממשלה.

רועי פולקמן: חוק ההסדרים הזה, אני מכיר את התהליך ויודע שבישולו היה בזמן מאוד קצר כי היו בחירות וחילופי ממשלה אבל יכול להיות שצריך לדון לקראת התקציב הבא איך חוק ההסדרים עובר תהליך של בחינת הרגולציה בו.

רועי פולקמן: חוק ההסדרים הוא תהליך קריטי בתהליכי רפורמות אבל יכול להיות שלחוק ההסדרים הבא, אני יודע כמה מעט זמן היה לעסוק בו כי אני מעורב בלא מעט מהרפורמות האלה, צריך יהיה להכין איזושהי בדיקת ריא"ה בהקשר הזה.

רועי פולקמן: זאת הערה מצוינת.

איתן כבל: אמרת המון דברי טעם.

<קרן שיינמן: תודה.

איתן כבל: תודה.

איתן כבל: גברתי המנהלת, תרשמי לך, עוד חצי שנה זה זמן מספיק כדי שיתייחסו לא רק באמירה אלא לדברים שעלו כאן.

איתן כבל: זה חלק מהמסקנות שלנו ונרצה לקבל תמונה יותר טובה.

איתן כבל: אני גם מציע שאתה תהיה זה שאמון מבחינתנו בוועדה להיות בקשר.

רועי פולקמן: בסדר.

איתן כבל: כדי שתהיה לזה ממשות, מעבר לעניינים הנוספים.

רועי פולקמן: כן.

רועי פולקמן: יש עכשיו תהליך בנושא הרישוי הירוק שנעשה במשרד להגנת הסביבה שתכליתו כן לייצר את הוודאות הזאת.

<קרן שיינמן: בתוך המשרד.

רועי פולקמן: אני יודע שיש כוונה לעשות סדר במה שאת אומרת, בעיקר כדי לייצר ודאות.

רועי פולקמן: אני חושב ששם יש סיבה לאופטימיות.

איתן כבל: כאן לא נפתור את הבעיות כי כולם צודקים.

איתן כבל: הוועדה היא לא מדור פרסומי.

איתן כבל: זה כמו שכאשר חברי כנסת מגישים הצעות חוק, בדיוק המשרד הממשלתי עובד על הצעת חוק דומה אלא שהוא עובד עליה עשר שנים, עשרים שנים לאחור.

איתן כבל: אותו דבר כאן.

איתן כבל: אנחנו לא מחלקים כאן ציונים.

איתן כבל: אנחנו מפרגנים ואני מאוד רוצה לפרגן לגופים ולמערכות שעושות ומקדמות באהבה גדולה, אבל יחד עם זאת אנחנו רוצים גם לשים ספוט על הבעיות.

איתן כבל: יותר חשוב לנו לשים את הספוטים על הבעיות כדי להציף אותן ולראות איך אנחנו יודעים להתקדם.

<אייל פרובלר: בפתח הדברים אני רוצה להגיד שנאמר התאחדות התעשיינים אבל בכל הנושא הזה של הריא"ה, הפחתת נטל רגולציה, אנחנו עובדים במסגרת המגזר העסקי.

<אייל פרובלר: דיברת קודם על עבודה ואיך עובדים, ולכן אני חייב לציין שהעבודה כאן היא מאוד יעילה.

<אייל פרובלר: זה לא מול כל גוף בנפרד אלא המגזר העסקי יושב ויש צוות מיוחד, צוות היגוי של המגזר העסקי.

איתן כבל: אתם מרכזים.

<אייל פרובלר: כן.

<אייל פרובלר: לעמיחי, לחבר'ה ממשרד ראש הממשלה, יש כתובת אחת ובצוות הזה יושבים יבואנים, תעשיינים, קבלנים וכל המגזר העסקי.

<אייל פרובלר: אנחנו גם נשמח אם תזדקקו להעביר את הרשימה המלאה.

<אייל פרובלר: בפתח הדברים אני רוצה להגיד שהחלטת הממשלה היא החלטה חשובה מבחינתנו.

<אייל פרובלר: אנחנו רואים בה חשיבות.

<אייל פרובלר: אנחנו גם היינו שותפים לקידום שלה.

<אייל פרובלר: מה שחשוב מבחינתנו זה היישום.

<אייל פרובלר: חשוב לציין שיש מתודולוגיה מאוד מאוד נכונה.

<אייל פרובלר: לא באנו לכאן – לפחות אני - להתלונן או לרטון על ההליך.

<אייל פרובלר: ההליך הוא חשוב וההחלטה היא חשובה.

<אייל פרובלר: יש מתודולוגיה מאוד נכונה שאנחנו עובדים עם צוות משרד ראש הממשלה.

<אייל פרובלר: רק לצורך הדוגמה, כי קודם שאלת כבוד היושב ראש איך זה בדיוק עובד.

<אייל פרובלר: למשל בנספח יש מספר רגולטורים שנקבעו שצריכים להגיש תכנית עבודה לביצוע בשנת 2016.

<אייל פרובלר: אנחנו המגזר העסקי – שוב, לא התאחדות התעשיינים – לקחנו רגולטור, כל הארגונים שרלוונטיים לאותם רגולטורים, ישבנו, עשינו עבודה, אפשר לומר שהוצאנו גם כספים בנושא הזה וקיימנו שולחנו עגולים עם אנשי עסקים רלוונטיים לאותו רגולטור.

<אייל פרובלר: בסופו של דבר הנפקנו דוח מצד המגזר העסקי שאומר מה הן הבעיות שיש למגזר העסקי עם אותו רגולטור.

<אייל פרובלר: המתודולוגיה אומרת שאת הדוח הזה מצליבים עם דוח שאותו רגולטור גם כן מקיים בצד של משרד ראש הממשלה ובסופו של דבר צריכה לצאת תכנית עבודה.

<אייל פרובלר: לכן מכאן הקריאה שלנו היא שיש החלטת ממשלה טובה ונכונה, צריך ליישם אותה.

<אייל פרובלר: הבעיה שאנחנו נתקעים בה - המתודולוגיה נכונה ואני רוצה אפילו להחמיא מאוד לצוות של משרד ראש הממשלה שהוא מקצועי ויש שיתוף פעולה מלא – היישום.

<אייל פרובלר: ראיתם שיש לוחות זמנים ולא עמדו בלוחות הזמנים.

איתן כבל: תודה.

איתן כבל: שלמה ברילנט.

<שלמה ברלינט: איגוד מנהלי הישיבות ומוסדות תלמודי התורה.

<שלמה ברלינט: אנחנו מייצגים אצלנו כמעט למעלה מאלפיים עמותות שמייצגות בתי ספר.

<שלמה ברלינט: מדובר במגזר שמעסיק אפשר להגיד למעלה ממאה אלף עובדים ויותר.

<שלמה ברלינט: בסופו של דבר אני מרגיש שמשרד ראש הממשלה חושב שהגוף הזה, המגזר הזה – נגיד שזה מגזר ולא גוף – לא קיים לצערי הרב.

<שלמה ברלינט: המקום היחידי שהצלחנו להיות קיימים היה בנושא של נוהל שר האוצר.

איתן כבל: הסבר.

איתן כבל: לא הבנתי את הפתיח.

<שלמה ברלינט: אנחנו לא קיימים.

<שלמה ברלינט: זאת אומרת שביקשנו להצטרף לשולחן העגול במשרד ראש הממשלה אבל קיבלנו תשובה שלילית ונאמר לנו שאין מקום.

<שלמה ברלינט: אלפיים עמותות ואין מקום?

<שלמה ברלינט: לאחרים כנראה יש מקום.

<שלמה ברלינט: זה בסדר גמור.

איילת נחמיאס ורבין: המגזר השלישי לא קיבל מקום בשולחן העגול?

<שלמה ברלינט: לא.

<שלמה ברלינט: המגזר שלנו.

איתן כבל: המגזר השלישי קיים.

<שלמה ברלינט: אנחנו גוף שמייצג אלפיים עמותות.

<לאה ורון: איך אתה מגדיר את שם המגזר?

<שלמה ברלינט: מגזר של חינוך שמייצג היום את כל החינוך החרדי.

איתן כבל: פעם גם אני הייתי חלק ממנו.

<שלמה ברלינט: נשארת חלק ממנו.

<שלמה ברלינט: זה בדם.

<שלמה ברלינט: המגזר שלנו לא קיים שם.

<שלמה ברלינט: גם בשולחן העגול במשרד החינוך ביקשנו להתקבל והצלחתי להיות עמית כאשר כל נושאי הדיון שם חשובים מאוד – עלה נושא הביטחון בשעת חירום שהוא נושא חשוב מאוד - אבל בסופו של דבר אין שום שיח בשום נושא וגם בנושאים חינוכיים כשלפעמים אנחנו באים ואומרים שיקדמו אותם, אם זה נושא רישוי בתי ספר, נושא שקשור לא רק למגזר החרדי אלא גם למגזר הערבי שקיים שם וגם למגזר הנוצרי בגינו היו עכשיו הפגנות.

איתן כבל: עמיחי, אתה יכול לתת תשובה?

<עמיחי פישר: נגיעה קטנה.

<שלמה ברלינט: דרך אגב, יש בתי ספר שעד עכשיו לא קיבלו כסף כי הפקיד עוד לא הספיק להקליד את הרישיון.

<שלמה ברלינט: זאת לא רגולציה?

<שלמה ברלינט: משום מה החריגו את זה במעטה שחינוך ורווחה לא בתחום.

<שלמה ברלינט: אז יש גוף אחר?

<שלמה ברלינט: נשמח לשמוע מיהו.

<שלמה ברלינט: איך לא קראו לנו?

<שלמה ברלינט: איך לא מדברים אתנו?

<שלמה ברלינט: אני אגיד את זה בצורה הכי גסה, צריך להגיע להסכמים קואליציוניים שאולי יקימו איזו ועדה.

איתן כבל: אני לא הייתי מכנס את ועדת הכספים.

<שלמה ברלינט: זאת המלצה טובה.

<שלמה ברלינט: בסופו של דבר אני חושב שיש כאן גוף.

איתן כבל: זה נושא אמיתי.

איתן כבל: אי אפשר להתעלם ממנו.

<שלמה ברלינט: יאמר לזכותו של רשם העמותות, המשנה ליועץ המשפטי לממשלה אבי ליכט, שהוקמה ועדה לגבי חוק העמותות.

<שלמה ברלינט: אני לא עורך דין ויושבים שם עורכי דין ובסופו של דבר יש מגזר שקיים עם עמותות והוא נמצא הרבה, כמו שאדוני היושב ראש אמר, וקיים, אז הוא ישב שם.

<שלמה ברלינט: ברוך השם נעשתה שם עבודה מצוינת בשיתוף פעולה.

<שלמה ברלינט: זה בינתיים הגוף היחידי שהרים את הכפפה.

<שלמה ברלינט: בסופו של דבר משרד ראש הממשלה לצערי הרב שכח שיש קבוצה גדולה כמונו.

איתן כבל: תודה.

איתן כבל: ישראלה מני.

<ישראלה מני: שלום לכם.

<ישראלה מני: אני רוצה לדבר על שני נושאים.

<ישראלה מני: ראשית, להפריד בין מה שקרן אמרה לבין המתודולוגיה והעבודה שאנחנו עושים אותה עם משרד ראש הממשלה.

<ישראלה מני: העבודה היא מאוד חיובית אבל ברור לכולנו, מי שיושב בדיונים, שזה תהליך ארוך.

<ישראלה מני: אם מישהו חושב שאנחנו נראה תוצרים בשנה-שנתיים הקרובות, הוא חולם.

<ישראלה מני: זה תהליך מאוד ארוך שהמטרה שלו היא לשנות את דפוסי העבודה של המדינה במערכת היחסים שלה עם כלל הציבור, בין אם זה מגזר עסקיו ובין אם זה המגזר השלישי ובין אם אלה הצרכנים.

<ישראלה מני: הדבר הבעייתי בכל התהליך הזה, ויש לי רק להגיד מחמאות למשרד ראש הממשלה אבל זה לא קשור למשרד ראש הממשלה, זאת היכולת לאכוף מול משרדי הממשלה יישום אמיתי בלוח זמנים נתון.

<ישראלה מני: זאת בעיה מאוד גדולה וכאן אני נכנסת למה שקרן אמרה.

<ישראלה מני: קרן נגעה בנושא שקוראים לו הרפורמה ברישוי עסקים שהוא נחקק כבר ויש חקיקה משנת 2010 אלא שאי אפשר ליישם את החקיקה הזאת כי משרדי הממשלה לא רוצים לשתף פעולה.

<ישראלה מני: יושבים כאן כמה נציגים, למשל המשטרה שהיא אחד הגופים שכן משתפים פעולה, אבל יש הרבה מאוד גופים ומשרדים שלא רוצים לשתף פעולה.

<ישראלה מני: יש כבר חקיקה שאומרת שצריכים להיות מפרטים אחידים כדי בדיוק לצמצם את אותו מקום שקרן התייחסה אליו ואין את זה.

<ישראלה מני: זאת אומרת שהחקיקה לא תמיד – וגם בהרבה מקרים – לא פותרת את הבעיה של יישום של נושאים.

<ישראלה מני: זה נכון שעכשיו ביקשנו ממשרד ראש הממשלה שייקח גם את רישוי העסקים, שזה נושא מקרו אדיר וענק.

<ישראלה מני: ברגע שיצליחו לפתוח שם ולפתור שם את כל הבעיות, באמת תהיה זרימה של פעילות בתוך המגזר העסקי.

<ישראלה מני: אבל זה נושא שהוא נפרד והוא הרבה יותר גדול מכל התהליכים.

<ישראלה מני: דבר נוסף שאני רוצה לציין זה הנושא של ריא"ה.

<ישראלה מני: צריך להבין שגם אם הריא"ה תיכנס, הריא"ה היא סוג של עננה, זה סוג של סיטואציה שבה מעמידים את אותו פקיד, ואני פקידה, את הרגולטור עם הגב אל הקיר ואומרים לו, תקשיב טוב, אתה רוצה עכשיו משהו שיקל עליך, שיצמצם לך את רמת הסיכון, מאה אחוזים, בוא תגיד לי כמה זה עולה לך ועל מי זה משפיע.

<ישראלה מני: אין אינטרס לאף משרד לבוא ולעבוד לפי ריא"ה.

<ישראלה מני: אני אומרת לכם בכנות, אין.

<ישראלה מני: אם הוא יצטרך לעבוד לפי ריא"ה, אותו פקיד, דרגת החופש שלו מצטמצמת לאפס והוא עומד בסכנה.

איתן כבל: לשם כך יש חקיקה.

איתן כבל: רוב החוקים מיותרים.

איתן כבל: יש את עשרת הדיברות, אבל צריך להגיד לא תרצח?

איתן כבל: אבל ברור הוא שכל אחד מסביר למה.

איתן כבל: לשם כך, למרות הכול ואף על פי כן, למרות שהדברים הם ברורים, אנחנו מכירים את יצר לב האדם רע מנעוריו ולכן אתה קובע כללים ואתה קובע כללי משחק, יש אינטרסים וכל אחד רואה את הדברים בעיניים שלו, וזה בסדר.

איתן כבל: זאת אמרת, גם כשהפקיד לא רוצה, זה לא תמיד ממקום רע אלא לפעמים זה מהאינטרס שלו והוא לאו דווקא האינטרס האישי שלו אלא של המערכת.

רועי פולקמן: כיוון שרגולציה היא חלק אדיר מעבודת הממשלה המודרנית, בהנחה שהיא כבר פחות מבצעת ויותר עושה רגולציה, ולכן כשאנחנו אומרים רגולציה, זה כמעט הכול.

רועי פולקמן: האתגר, ואני אומר את זה כאן לכם, לנציגי המגזר העסקי, הוא שנייצר סדרי עדיפויות ואז גם הכנסת והוועדה הזאת יוכלו לעזור בפיקוח.

רועי פולקמן: אם נטפל בכל, אין סוף רגולציה.

איתן כבל: על זה נאמר תפסת מרובה לא תפסת.

רועי פולקמן: נכון.

רועי פולקמן: זאת עבודת הממשלה המודרנית היא בעיקר עושה רגולציה.

רועי פולקמן: לשם זה הולך.

רועי פולקמן: פחות ביצוע ויותר רגולציה.

רועי פולקמן: לכן האתגר שלנו הוא לסמן את המקומות שהם חשובים ביותר, למקד אותם כי יש דברים שבסדר, לא נגיע אליהם גם עוד עשר שנים.

רועי פולקמן: לכן בואו נתמקד, נסמן את הדברים האלה ונעבוד עליהם ביחד.

איתן כבל: תודה.

איתן כבל: אמיר הלר.

<אמיר הלר: משנה למנכ"ל התאחדות בוני הארץ.

<אמיר הלר: אני רוצה שתי הבהרות קצרות לגבי דברים שנאמרו ושתי תוספות.

<אמיר הלר: רגולציה היא גם דבר שאנחנו מעוניינים בו, לא רק מבחינת הצרכן אלא מבחינת התחרות בתוך הענף.

<אמיר הלר: אנחנו גופים שמייצגים את כל הגופים העסקיים, מהקטנים ועד הגדולים, ולכן חלק מהרגולציה שקיימת היום היא מפריעה דווקא לתחרות וחלק מהדברים שאנחנו באים ומציעים לממשלה הם בואי תאפשרי יותר תחרות.

<אמיר הלר: לכן גם כאן ההקלה ברגולציה דווקא תועיל בפן התחרותי.

<אמיר הלר: כאשר מדברים כאן על טובת האזרח ועל רגולציה, זה נכון וטוב שיש חקיקה ששומרת על האזרח, אבל מצד שני נאמר כאן שלפעמים לא בוחנים את העלויות של הרגולציה הזאת ולפעמים האזרח משלם על זה מחיר הרבה יותר כבד.

<אמיר הלר: בעבודות שאנחנו עושים, אנחנו מראים מספרים שזה הממשלה כרגע לא יודעת לעשות.

<אמיר הלר: אני רוצה כן לשבח את משרד השיכון שהוא מבחינתנו לפחות הראשון שהצליח לעשות את הבחינה הזאת שהיא קצת יותר פרטנית ובחן את העלויות ובחן את הדברים שצריכים תיקונים.

<אמיר הלר: אתה דיברת על בירוקרטיה ורגולציה.

<אמיר הלר: אני רוצה להגיד שיש רגולציה ורגולציה.

<אמיר הלר: יש הרבה גופים שעושים רגולציה בלי להתחשב ברגולציה של המשרד השני ואז זה יוצר כפל רגולציה.

איתן כבל: אתה עכשיו מייצר כפל שיח.

איתן כבל: העניין ברור.

איתן כבל: אני רוצה להתקדם.

איתן כבל: סיימת את דבריך?

<אמיר הלר: כן.

איתן כבל: תודה.

איתן כבל: נעמה שחל, המשרד להגנת הסביבה.

<נעמה שחל: לא נרשמתי כי לא ידעתי שהנושא שלנו יעלה.

<נעמה שחל: אני מוותרת על זכות הדיבור.

איתן כבל: זה מרגש מאוד.

איתן כבל: עמיחי, אני רוצה תשובה אחת לשלמה, אם יש לך.

איתן כבל: אתה לא חייב.

איתן כבל: אם אין לך, גם אני לא יודע לענות – גם זאת תשובה טובה.

<עמיחי פישר: אני אגיד חצי נקודה כי אין לי תשובה מלאה.

<עמיחי פישר: העניין של שולחן עגול כן נמצא אצלנו.

<עמיחי פישר: הוא לא נמצא אצלי ולכן אני לא יודע לגבי שותפות או לא שותפות.

<עמיחי פישר: אני כן יודע שדווקא הדבר שציינת לטובה במשרד המשפטים הוא יוזמה שלנו.

<עמיחי פישר: נוהל שר אוצר, זאת יוזמה שלנו ואתם הייתם שותפים.

<עמיחי פישר: לגבי השולחן העגול.

<עמיחי פישר: לגבי החברים שם יש תהליך עבודה מסודר.

<עמיחי פישר: אני לא יודע להגיד למה אתם לא, אני לא יודע באופן ספציפי על אף אחד.

איתן כבל: אתה יכול לבדוק את זה או אין לך SAY?

<עמיחי פישר: אין לי SAY אבל אני יכול לבדוק את זה.

איתן כבל: נחסוך את זה ממך.

איתן כבל: אם אין לך SAY, ממילא לא יצא מזה כלום.

איתן כבל: אני לא אומר את זה בקנטרנות חס וחלילה.

איתן כבל: אנחנו נוציא פנייה לגורם המוסמך.

איתן כבל: מי הוא הגורם שצריך לפנות אליו?

<עמיחי פישר: אודי פרוור.

<עמיחי פישר: זה אצלנו באגף.

איתן כבל: בסדר.

איתן כבל: נפנה לאודי פרוור ונשאל למה הם לא שם.

איתן כבל: אנחנו נכניס את זה גם להמלצה ואני מבקש ממך להוציא לנו פנייה מסודרת.

איתן כבל: ברשותכם, אני רוצה לסכם.

איתן כבל: אנחנו צריכים להניח על שולחנה של הכנסת סיכום הישיבה.

איילת נחמיאס ורבין: אפשר שאלה קטנה?

איתן כבל: סליחה, אני מתנצל.

איתן כבל: בבקשה.

איילת נחמיאס ורבין: אני מבינה שאילן פלטו שאל את השאלה אבל אני רוצה להבין אותה כי אני את עולם שוק ההון מכירה די טוב.

איילת נחמיאס ורבין: למה בעצם כל הנושא של חברות ציבוריות, רשות ניירות ערך, פיקוח על שוק ההון, הפיקוח בבנק ישראל בעצם הוחרג מהדיון?

איתן כבל: הוא כבר השיב.

איתן כבל: היה דיון על זה.

איילת נחמיאס ורבין: אני יודעת.

איילת נחמיאס ורבין: אני לא יכולה לקבל תשובה?

איתן כבל: לא.

איתן כבל: הוא כבר ענה על זה.

<אילן פלטו: הוא אמר שזה מוחרג.

<אילן פלטו: הוא לא הסביר למה.

איתן כבל: אני אענה ואומר מה הוא אמר.

איתן כבל: הוא אמר שבנק ישראל הוא גוף סטטוטורי נפרד.

איילת נחמיאס ורבין: בסדר, על פי חוק.

איתן כבל: על פי חוק.

איתן כבל: הרשות לניירות ערך - - -

<עמיחי פישר: רשות ניירות ערך, גם היא מוחרגת על פי חוק.

איילת נחמיאס ורבין: היא גוף סטטוטורי.

איתן כבל: לגבי אגף שוק ההון, פנה נגיד בנק ישראל לשעבר סטנלי פישר ואמר שבעולם חשוב לשמור על עצמאות המערכת הזאת ולמרות הדברים שהוא אמר הם בודקים את האפשרות איך בכל זאת לנסות.

איילת נחמיאס ורבין: אני מקווה שאנחנו נהיה שותפים למהלכים.

איתן כבל: אני רק מציג בפניך את הדברים.

איתן כבל: ברשותכם, אנחנו מסיימים בכך שאני מקריא פחות או יותר את נוסח ההמלצות שלנו או עיקרי הדברים כפי שאנחנו רואים אותם בעקבות השיח.

איתן כבל: מנהלת הוועדה המיומנת כבר הכינה את זה ואני מודה לה.

איתן כבל: ברשותכם, אני אקריא את הדברים.

איתן כבל: זאת טיוטה למסקנות הוועדה.

איתן כבל: (1) לוועדה נמסר כי מרבית החלטות הממשלה בנושא הפחתת הנטל הרגולטורי, החלטות מספר 40277, 708 ו-118 לא יושמו.

איתן כבל: רק מספר מועט של רגולטורים מכל משרדי הממשלה העבירו עד כה את התכנית השנתית, תכניות החומש להפחתת הנטל הרגולטורי.

איתן כבל: אל תתפסו אותי בניסוח עכשיו כי זאת טיוטה.

<לאה ורון: את התכנית השנתית.

<לאה ורון: נקודה.

<לאה ורון: תכניות החומש וכולי.

איתן כבל: זה בסדר.

איתן כבל: הבנו את העניין.

איתן כבל: אנחנו מדברים על העקרונות.

איתן כבל: (2) הוועדה ערה לחשיבות הפחתת הנטל הרגולטורי להתפתחות הכלכלית של המשק ולפיכך מודיעה כי תשתף פעולה ותסייע בכל המהלכים לקידום הנושא, לרבות קידום הצעות חוק לנושא רגולציה עתידית.

איתן כבל: (3) הוועדה ממליצה לקדם הצעת חוק לעניין ההיערכות המקדמית של השפעת הרגולציה RIA, הריא"ה כפי שאנחנו קוראים לה.

איתן כבל: (4) הוועדה ממליצה לפעול להחלת הפחתת הנטל הרגולטורי ובחינת כל הרגולציה החדשה גם בתאגידים הסטטוטוריים ובחברות הממשלתיות.

איתן כבל: (5) הוועדה ממליצה לפעול להחלת הנטל הרגולטורי ובחינת כל הרגולציה החדשה גם על בנק ישראל, רשות ניירות ערך, הביטוח ושוק ההון.

איתן כבל: (6) הוועדה מציינת לחיוב את הפעילות שנעשתה עד כה על ידי אגף רגולציה במשרד ראש הממשלה לרבות הפרסום מהשבוע האחרון של ספר הרגולטורים וממליצה להמשיך ולשתף בפעילותם את המגזר העסקי, המגזר השלישי, החינוך והחינוך החרדי, ארגוני הצרכנים והציבור הרחב.

איתן כבל: (7) הוועדה מחליטה לשוב ולבחון את ההיערכות והפעילות הנעשית בעוד מספר חודשים, אז נקיים דיון.

איתן כבל: (8) אין כלל כזה בהליכים של הכנסת אבל ביקשתי מחבר הכנסת פולקמן שיהיה זה שילווה אתכם ואת כל הנושא הזה כמי הביא את הנושא לסדר יומה של הוועדה.

איתן כבל: ביקשתי שילווה מקרוב את כל העניין.

איתן כבל: אני מודה לכם.

איתן כבל: הישיבה נעולה.